Man aan paal opgehang(Foto: SA Polisie) Die polisie in Bethlehem in die Vrystaat versoek lede van die gemeenskap se hulp om die familie te identifiseer van ŉ man wie se liggaam aan ŉ paal opgehang is. Brig. Motantsi Makhele, woordvoerder van die polisie, het gesê polisiebeamptes het Vrydagmiddag op die man se liggaam afgekom in Loodsstraat in Bethlehem. Die man is tussen 28 en 35 jaar oud en is ligbruin van kleur. Hy het kort, natuurlike hare en het nie enige tatoeëermerke nie. Die man het ŉ swart kortbroek, rooi tekkies en ŉ grys trui aangehad. “ŉ Verbyganger het op die toneel afgekom en die polisie ontbied,” het Makhele gesê. Die man is op die toneel dood verklaar. Die polisie doen ŉ geregtelike doodsondersoek. Enigiemand met inligting oor die man se identiteit word versoek om kapt. Screamer Tshabalala van Bohlokong-polisie te kontak by 082 453 0794.